Ulla Tørnæs (V), 2003-02-26:
Jamen set i forlængelse af det, jeg allerede har sagt, kan jeg bekræfte, at en gennemsnitlig udregning formentlig vil resultere i den aktivitetsreduktion mellem de to perioder, som spørgeren refererer til, på ca. 40 pct. Baggrunden herfor er, ud over problemet med at omregne fra tilskudsloft til aktivitet, at der har været en meget stor aktivitet i den pågældende periode, det vil sige andet halvår 2001 og første halvår 2002.
Det var netop på grund af den høje aktivitet, at vi fra juli 2002 så os nødsagede til at gribe ind med loftstyring.
Hvis vi sammenligner mellem finansår, kan jeg oplyse, at AMU-IT samlet set er budgetteret ca. 20 pct. lavere i 2003 end aktiviteten i 2002. Baggrunden herfor er, at jeg i 2. halvår af 2002 indførte deltagerbetaling, bl.a. på it-kurserne, og det gjorde jeg netop med henblik på at opnå en bedre efterspørgselsstyring for derigennem at sikre en bedre sammenhæng imellem udbud og behov.
Jeg må selvfølgelig i forbindelse med budgetteringen forvente, at den styring, jeg har indført med henblik på at kvalificere efterspørgslen, også har en vis effekt. Målet er således, at deltagerbetalingen skal bidrage til en kvalificering af efterspørgslen.
Men styringen på de enkelte områder, som jeg nævnte indledningsvis, ses i sammenhæng med, at den samlede aktivitet på de AUF-finansierede uddannelser forventes at blive nogenlunde den samme i 2003 som den budgetterede aktivitet i 2002.
Jeg vil sige til fru Lissa Mathiasen, at det er en misforståelse, hvis jeg på nogen måde har tilkendegivet, at der kom flere ressourcer, for det er sådan set ikke det, der er meningen.
AUF-rammen ligger, som jeg allerede har sagt flere gange, fast.
Det er en fast ramme, som ikke må overskrides.
Det, som jeg har sat mig for, er at sikre, at AUF-rammen
bliver brugt til arbejdsmarkedsuddannelser, hvor der er et reelt behov.
Altså med andre ord: i stedet for et udbudssystem, som den tidligere regering valgte, så at indføre et mere efterspørgselsstyret system, hvor de uddannelser, som bliver gennemført, også sker dér, hvor der er et reelt behov.
Denne efterspørgselsstyring søger vi gennemført ved, at vi for det første har fjernet den skatteskrue, som den tidligere regering havde valgt at indføre, og i stedet erstattet med en deltagerbetaling, da jeg er af den meget simple opfattelse, at når man selv skal have penge op af lommen, så vurderer man også behovet.
Dermed har vi en bedre sikkerhed for, at de offentlige ressourcer bliver brugt dér, hvor der også er et reelt behov.
Men for at sikre, at AUF-rammen som sagt ikke overskrides, har jeg været nødt til her i indfasningen af det nye økonomistyringssystem at kombinere deltagerbetalingen med lofter på en række områder.
Og som jeg netop svarede
Så vil jeg sige til hr. Carsten Hansen, at for så vidt angår hele diskussionen om ledige, herunder ledige, som har ret til 6 ugers selvvalgt uddannelse, går jeg ud fra, at hr. Carsten Hansen er opmærksom på det, som Socialdemokratiet faktisk har aftalt med regeringen i forbindelse med »Flere i arbejde«, som jo betyder, at man som ledig, hvis man har sådan en handlingsplan, så også kan få arbejdsmarkedsuddannelser.
Men så bliver det naturligvis finansieret af arbejdsformidlingen, altså i Beskæftigelsesministeriets regi.
Det er det, der ligger i aftalen omkring flere i arbejde.